এই অবস্থায় যুক্তরাষ্ট্র ও তার সহযোগী সাম্রাজ্যবাদী শক্তিগুলো ওয়াশিংটনকে পরিণত করে একমাত্র পরাশক্তিতে। বিশ্বব্যবস্থা হয়ে পড়ে এককেন্দ্রিক ও ওয়াশিংটনকেন্দ্রিক। উদ্ভাবিত হয় বিশ্বায়নের মতবাদ। বিশ্বায়নের কর্তৃপক্ষ আছে : যুক্তরাষ্ট্রের পররাষ্ট্র মন্ত্রণালয়, জি সেভেন, বিশ্বব্যাংক, আন্তর্জাতিক অর্থ তহবিল, বিশ্ব বাণিজ্য সংস্থা হলো বিশ্বায়নের কর্তৃপক্ষ। এর সঙ্গে ন্যাটো আছে। ইউরোপীয় ইউনিয়নও আছে, জাতিসংঘও আছে। প্রথমে যুক্তরাষ্ট্রের পররাষ্ট্রনীতিকেই মনে হতো বিশ্বায়ন। এখন মনে হয়, যুক্তরাষ্ট্র কর্তৃত্ব রাখতে পারছে না। মুক্তবাজার অর্থনীতি, অবাধ প্রতিযোগিতাবাদ, বহুত্ববাদ, উদারতাবাদ ইত্যাদি হলো বিশ্বায়নের মূল নীতি। ইতিহাসের ধারা লক্ষ করলে দেখা যায়, উপনিবেশবাদ, সাম্রাজ্যবাদ ও ফ্যাসিবাদের ধারায় গড়ে উঠেছে বিশ্বায়নের মতবাদ। বিশ্বায়ন হলো সাম্রাজ্যবাদেরই উচ্চতর স্তর।